DEBAT: Børnemagt: Genopdag skolen på Ungdomsøen! - Rytmisk Center
29. september klokken 14.00
Intet menneske er en ø, og sammen er vi stærkere! Tag med BUSTER, Rytmisk Center og DR Ultra-vært Anna Lin med ud på den splinternye ø, Ungdomsøen. Her skal vi se dokumentarfilmen ‘Genopdagelsen’ om en gruppe børn, der skaber deres eget samfund på en overgroet byggegrund – helt uden voksensnak og rigide regler, men på baggrund af deres egne tanker, drømme og idéer.
Efter filmen hjælper Anna Lin os med at fantasere os frem til, hvordan en almindelig skoledag kunne se ud – hvis det var børnene, der bestemte! Til sidst samler vi de bedste idéer og sender dem videre til de voksne beslutningstagere, så de kan blive klogere på jeres ønsker og idéer om, hvad et godt børneliv er.